钦定古今图书集成/明伦汇编/交谊典/第041卷 > 礼记 > 《答陈商书》前人
## 钦定古今图书集成/明伦汇编/交谊典/第041卷 > 礼记 > 《答陈商书》前人

愈白：辱惠书，语高而旨深，三四读尚不能通晓，茫然
增愧赧。又不以其浅弊无过人知识，且喻以所守，幸
甚，敢不吐情实，然自识其不足补吾子所须也。齐王
好竽，有求仕于齐者，操瑟而往，立王之门，三年不得
入，叱曰：“吾瑟鼓之能使鬼神上下，吾鼓瑟合轩辕氏
之律吕。”客骂之曰：“王好竽而子鼓瑟，瑟虽工，如王不”
好何？是所谓工于瑟而不工于求齐也。今举进士于
此世，求禄利行道于此世，而为文，必使一世人不好，
得无与操瑟立齐门者比欤？文虽工，不利于求，求不
得，则怒且怨，不知君子必尔为不也。故区区之心，每
有来访者，皆有意于不肖者也。略不辞让，遂尽言之，
惟吾子谅察。